b'\n_START_ARTICLE_\nAntonov An-24\n_START_PARAGRAPH_\nAn-24 (rus. \xd0\x90\xd0\xbd-24, pagal NATO kodifikacij\xc4\x85 Coke) \xe2\x80\x93 Antonov konstruktori\xc5\xb3 biure sukurtas keleivinis trump\xc5\xb3 ir vidutini\xc5\xb3 nuotoli\xc5\xb3 l\xc4\x97ktuvas, gamintas buvusioje TSRS nuo 1959 iki 1979. Tai - dvimotoris turbosraigtinis auk\xc5\xa1tasparnis monoplanas tiesiais sparnais ir vieno kylio uodega. Naudojamas tiek civilin\xc4\x97je, tiek karin\xc4\x97je aviacijoje.\n_START_SECTION_\nL\xc4\x97ktuvo gamyba ir eksploatacija\n_START_PARAGRAPH_\nAn-24 prad\xc4\x97tas projektuoti 1958 m. \xc5\xa0is l\xc4\x97ktuvas tur\xc4\x97jo pakeisti senstan\xc4\x8dius Li-2 ir Il-14. Pirmajam skryd\xc5\xbeiui pakilo 1959 m. spalio 20 d. Serijin\xc4\x97 gamyba prasid\xc4\x97jo 1962 m. prad\xc5\xbeioje Kijeve, o rugs\xc4\x97jo m\xc4\x97n. juo pirm\xc4\x85 kart\xc4\x85 skrido keleiviai. 1962 m. spalio 31 d. An-24 prad\xc4\x97jo skraidyti mar\xc5\xa1rutu Kijevas-Chersonas._NEWLINE_Buvo pagaminta vir\xc5\xa1 1200 toki\xc5\xb3 l\xc4\x97ktuv\xc5\xb3, i\xc5\xa1 kuri\xc5\xb3 vir\xc5\xa1 300 iki \xc5\xa1io eksploatuojama (daugiausia NVS ir Afrikos \xc5\xa1alyse. An-24 buvo gaminami Kijevo, Irkutsko ir Ulan-Ud\xc4\x97s aviacijos gamyklose bei Kinijoje (pavadinimu Y-7)._NEWLINE_L\xc4\x97ktuvas eksportuotas \xc4\xaf 40 pasaulio \xc5\xa1ali\xc5\xb3 (daugiausia Angol\xc4\x85, Afganistan\xc4\x85, Bulgarij\xc4\x85, Vengrij\xc4\x85, Gvin\xc4\x97j\xc4\x85, Gvin\xc4\x97j\xc4\x85 - Bisau, VDR, Indij\xc4\x85, Jemen\xc4\x85, Kambod\xc5\xbe\xc4\x85, KLDR, Kub\xc4\x85. Liban\xc4\x85, Mal\xc4\xaf, Mongolij\xc4\x85, Lenkij\xc4\x85, Rumunij\xc4\x85, Sirij\xc4\x85, \xc4\x8cekoslovakij\xc4\x85, Jugoslavij\xc4\x85).'